เรื่อง เสนอให้มีการสร้างศาลาที่พักผู้โดยสาร ที่ป้ายหยุดรถโดยสารประจำทางตำแหน่งใหม่ ปาก ซ.ลาดพร้าว 7 หน้าห้างบิ๊กซี เอ็กซ์ตร้า ลาดพร้าว 2 
.
อ้างถึงหนังสือ ที่ คค 0409.4/187 ลงวันที่ 25 เมษายน 2566 จาก สำนักขนส่งผู้โดยสาร กรมการขนส่งทางบก แจ้งว่า มติการประชุม คณะอนุกรรมการพิจารณากำหนดที่หยุดรถผู้โดยสารในกรุงเทพมหานคร ครั้งที่ 2/2566 เมื่อวันที่ 5 เมษายน 2566 (ตามเอกสารที่แนบมา) มีมติอนุมัติให้ย้ายตำแหน่งป้ายหยุดรถโดยสารประจำทาง มาอยู่บริเวณถัดจาก ซ.ลาดพร้าว 7 ระยะทาง 16 เมตร นั้น
.
ในการนี้ ขอเสนอให้ สำนักการจราจรและขนส่ง กรุงเทพมหานคร ช่วยดำเนินการ ดังต่อไปนี้
1. จัดสร้างศาลาที่พักผู้โดยสาร ลักษณะเป็นเต็นท์ผ้าใบชั่วคราว พร้อมเก้าอี้นั่งรอ และไฟส่องสว่าง บริเวณป้ายหยุดรถโดยสารประจำทางตำแหน่งใหม่ ปาก ซ.ลาดพร้าว 7 หน้าห้างบิ๊กซี เอ็กซ์ตร้า ลาดพร้าว 2 เนื่องจากบริเวณป้ายหยุดรถใหม่นั้น เป็นพื้นที่โล่ง ไม่มีชายคา หรือหลังคาจากอาคารพาณิชย์ให้หลบแดด ฝน จึงส่งผลให้ประชาชนผู้รอขึ้นรถ และลงรถโดยสารประจำทาง เดือดร้อนได้หากฝนตก
2.  ติดตั้งป้ายหยุดรถโดยสารประจำทาง และ ทาสีขอบคันหินบาทวิถี ขาว-เหลือง / ขาว-แดง บริเวณป้ายหยุดรถโดยสารประจำทางตำแหน่งใหม่ ปาก ซ.ลาดพร้าว 7 หน้าห้างบิ๊กซี เอ็กซ์ตร้า ลาดพร้าว 2 เพื่อให้รถโดยสารประจำทางทราบว่า ป้ายหยุดรถโดยสารประจำทางได้ย้ายตำแหน่งใหม่แล้ว และเพื่อให้รถชนิดอื่นทราบว่า ห้ามจอดรถกีดขวางหน้าป้ายหยุดรถโดยสารประจำทางตำแหน่งใหม่ด้วย
3.  รื้อถอนป้ายหยุดรถโดยสารประจำทาง ตำแหน่งเดิม บริเวณหน้าอาคารพาณิชย์ ร้าน “แสนดีเภสัช” ปาก ซ.ลาดพร้าว 9
4. ในระยะยาว ขอเสนอให้สำนักการจราจรและขนส่ง กรุงเทพมหานคร จัดตั้งงบประมาณปี พ.ศ.2567 เพื่อการก่อสร้างศาลาที่พักผู้โดยสารชนิดถาวร บริเวณป้ายหยุดรถโดยสารประจำทางตำแหน่งใหม่ ปาก ซ.ลาดพร้าว 7 หน้าห้างบิ๊กซี เอ็กซ์ตร้า ลาดพร้าว 2 เพื่ออำนวยความสะดวก ปลอดภัย สามารถเป็นที่หลบแดด ฝน แก่ประชาชนผู้รอขึ้นรถ และลงรถโดยสารประจำทาง